J. Brocka, poslanec: (2005-05-25):
Doterajší odsek 3 sa označuje ako odsek 4. Jedenásty návrh. V § 87 ods. 4 sa slová „podľa odseku 1 upraví vyšší územný celok“ nahrádzajú slovami „podľa odsekov 1 až 3 upraví vyšší územný celok a obec“. Dvanásty návrh. Znenie § 88 je: „Finančný príspevok poskytovaný orgánmi sociálnoprávnej ochrany detí a sociálnej kurately“, ďalej: „1. Vyšší územný celok a obec a akreditovaný subjekt, ak sú zriaďovateľmi detského domova podľa § 49, detského domova pre maloletých bez sprievodu podľa § 50, krízového strediska podľa § 62 alebo resocializačného strediska podľa § 63, oznámia určenému orgánu sociálnoprávnej ochrany detí a sociálnej kurately najneskôr do 31. marca počet miest v týchto  zariadeniach určených na vykonávanie rozhodnutí súdu o nariadení ústavnej starostlivosti, predbežného opatrenia a uložení výchovného opatrenia podľa osobitného predpisu na nasledujúci kalendárny rok na účely vypracovania návrhu priorít v oblasti vykonávania  ústavnej starostlivosti a v oblasti zabezpečenia a vykonávania rozhodnutí súdu v zariadeniach za jeho územný obvod. 2. Určený orgán sociálnoprávnej  ochrany detí a sociálnej kurately  v súlade so schválenými prioritami podľa plánu zabezpečenia vykonávania rozhodnutí súdu vo svojom územnom  obvode zabezpečuje potrebný počet miest v detskom domove podľa § 49 a v detskom domove pre maloletých bez sprievodu podľa § 50, ktoré zriadili akreditované  subjekty poskytnutím finančného príspevku. 3. Finančný príspevok na vykonávanie rozhodnutia súdu v detskom domove a v detskom domove pre maloletých bez sprievodu, ktoré zriadil akreditovaný subjekt, sa poskytuje vo výške preukázaných skutočných nákladov, najviac vo výške  priemerných bežných výdavkov na každé dieťa, ktoré sa určia výškou priemerných bežných výdavkov na každé dieťa vo všetkých detských domovoch a detských domovoch pre maloletých bez sprievodu zriadených určenými orgánmi sociálnoprávnej ochrany detí a sociálnej kurately za uplynulý rok. 4. Určený orgán sociálnoprávnej ochrany detí a sociálnej kurately uzatvorí s akreditovaným subjektom zmluvu o poskytnutí finančného príspevku na vykonanie rozhodnutí súdu v detskom domove a v detskom domove pre maloletých bez sprievodu, ktoré zriadil. 5. Určený orgán sociálnoprávnej ochrany detí a sociálnej kurately poskytuje za podmienok ustanovených týmto zákonom finančný príspevok VÚC, obci a akreditovanému subjektu na vykonávanie rozhodnutí súdu v krízovom stredisku podľa § 62 a v resocializačnom  stredisku podľa § 63, ktoré zriadil. 6. Finančný príspevok na vykonávanie rozhodnutí súdu v krízových strediskách poskytuje určený orgán sociálnoprávnej ochrany detí a sociálnej kurately podľa počtu miest určených v krízovom stredisku na vykonávanie rozhodnutí súdu najviac za 25 % miest z celkového počtu miest určených na vykonávanie činnosti krízového strediska pobytovou formou, ak sú tieto miesta určené na vykonávanie rozhodnutí súdu o nariadení predbežného opatrenia a o uložení výchovného opatrenia podľa osobitného predpisu. Ak je to v súlade so schválenými prioritami a podľa plánu zabezpečenia vykonávania rozhodnutí súdu potrebné, možno percento miest určené v prvej vete zvýšiť najviac o 25 %. 7. Finančný príspevok na vykonávanie rozhodnutí súdu v resocializačných strediskách poskytuje určený orgán sociálnoprávnej ochrany a sociálnej kurately vyššiemu územnému celku, obci alebo akreditovanému subjektu na vykonávanie výchovného opatrenia podľa osobitného predpisu, podľa počtu vykonávaných výchovných opatrení v resocializačných  strediskách. Ak je to potrebné, môže určený orgán sociálnoprávnej ochrany detí a sociálnej kurately zabezpečiť vykonávanie výchovného opatrenia v resocializačnom stredisku aj mimo svojho územného obvodu. 8. Finančný príspevok VÚC, obci a akreditovanému subjektu sa poskytuje  na dohodnutý počet miest v krízovom stredisku alebo podľa počtu vykonávaných výchovných opatrení  v resocializačnom stredisku vo výške určenej podľa odseku 3. 9. Určený orgán sociálnoprávnej ochrany detí a sociálnej kurately uzatvorí s VÚC, obcou alebo akreditovaným subjektom zmluvu o poskytnutí finančného príspevku na vykonanie rozhodnutí súdu v krízovom stredisku, ktorá obsahuje počet miest sústavne vyčleňovaných na vykonávanie rozhodnutí súdu počas platnosti tejto zmluvy v krízovom stredisku. 10. Podmienky poskytnutia finančného príspevku na vykonávanie výchovného opatrenia v resocializačnom stredisku dohodne určený orgán sociálnoprávnej ochrany detí a sociálnej kurately s vyšším územným celkom, obcou alebo akreditovaným subjektom pred začatím vykonávania výchovného opatrenia, ktorým súd nariadil dieťaťu pobyt v resocializačnom stredisku. 11. Ak je určenému orgánu sociálnoprávnej ochrany detí a sociálnej kurately oznámený vyšší celkový počet miest v detských domovoch alebo v detských domovoch pre maloletých bez sprievodu zriadených akreditovanými subjektmi ako určený počet miest podľa § 73 ods. 3 písm. l), ktorý treba zabezpečiť v týchto zariadeniach, vzťahuje sa na výber akreditovaných subjektov, v ktorých  sa zabezpečí potrebný počet miest v detskom domove a v detskom domove pre maloletých bez sprievodu, osobitný predpis. 12. Ak je určenému orgánu sociálnoprávnej ochrany detí a sociálnej kurately oznámený vyšší celkový počet miest určených na vykonávanie rozhodnutia súdu v krízových strediskách  zriadených VÚC, obcou alebo akreditovaným subjektom ako určený počet miest podľa § 73 ods. 3 písm.  l) vzťahuje sa na zabezpečenie potrebného počtu miest v krízovom stredisku osobitný predpis. 13. Ak je určenému orgánu sociálnoprávnej ochrany detí a sociálnej kurately oznámený nižší celkový počet miest určených na vykonávanie rozhodnutia súdu v krízových strediskách   zriadených VÚC, obcou alebo akreditovaným subjektom ako určený počet miest podľa § 73 ods. 3 písm. l), môže potrebný počet miest zabezpečiť podľa osobitného predpisu mimo svojho územného obvodu. 14. Počet miest v krízovom stredisku na ktoré určené orgány sociálnoprávnej ochrany detí  a sociálnej kurately poskytujú finančný príspevok na zabezpečenie vykonávania rozhodnutí súdu, je najviac 50 % z celkového počtu miest určených v krízovom stredisku na vykonávanie činnosti krízového strediska pobytovou formou, ak sú tieto miesta určené na vykonávanie  rozhodnutí súdu o nariadení predbežného opatrenia  a uložení výchovného opatrenia podľa osobitného predpisu. 15. Orgán sociálnoprávnej ochrany detí a sociálnej kurately podľa § 73 ods. 2 poskytne akreditovanému subjektu finančný príspevok na vykonávanie opatrení, metódy, techniky a postupu podľa tohto zákona v súlade s plánom vykonávania opatrení podľa § 73 ods. 2 písm. e) 10. bodu. Na  výber akreditovaného subjektu podľa prvej vety sa vzťahuje osobitný predpis. 16. Finančný príspevok akreditovanému subjektu podľa odseku 11 sa poskytuje vo výške preukázaných skutočných nákladov na vykonávanie opatrení, metódy, techniky a postupu podľa tohto zákona, najviac vo výške dohodnutej v zmluve uzavretej podľa osobitného predpisu.“ Trinásty pozmeňujúci návrh. V § 89 ods. 2 sa za slovami „o pokutách“ vypúšťajú slová „o  poskytnutí finančného príspevku akreditovanému subjektu podľa § 88“. Štrnásty pozmeňujúci návrh, to je posledný pozmeňujúci návrh. V § 102 sa za odsek 11 vkladajú nové odseky 12 až 16, ktoré znejú: Odsek 12: „Určený orgán sociálnoprávnej ochrany detí a sociálnej kurately poskytuje VÚC finančné príspevky na úhradu výdavkov na poskytovanie starostlivosti v zariadení pestúnskej starostlivosti podľa odseku 11, ktoré zriadil a v zariadení pestúnskej starostlivosti podľa odseku 11, s ktorým uzatvoril zmluvu o poskytovaní finančného príspevku na úhradu  nákladov za sociálnu službu podľa osobitného  predpisu. Finančné prostriedky na nasledujúci kalendárny rok poskytuje určený orgán sociálnoprávnej ochrany detí a sociálnej kurately na základe žiadosti VÚC podanej do 31. októbra. O poskytnutí finančných prostriedkov uzatvorí určený orgán sociálnoprávnej ochrany detí a sociálnej kurately s VÚC zmluvu. Na určenie výšky finančných prostriedkov sa vzťahuje osobitný predpis. Poskytovaním finančných prostriedkov na úhradu výdavkov na poskytovanie starostlivosti v pestúnskych zariadeniach podľa odseku 11, VÚC, nie je dotknutá pôsobnosť vyššieho územného celku podľa osobitného predpisu.“ Odsek 13: „VÚC, obec a akreditovaný subjekt, ak sú zriaďovateľmi krízového strediska  podľa § 62 alebo resocializačného strediska podľa § 63, oznámia určenému orgánu sociálnoprávnej ochrany detí a sociálnej kurately do 31. júla 2005 počet miest určených  na vykonávanie rozhodnutia súdu o nariadení predbežného opatrenia a o uložení výchovného opatrenia podľa osobitného predpisu na nasledujúci kalendárny rok v týchto zariadeniach na účely vypracovania návrhu priorít v oblasti vykonávania ústavnej starostlivosti a v oblasti zabezpečenia vykonávania rozhodnutí súdu v zariadeniach za jeho územný obvod.“ Odsek 14: „Orgány sociálnoprávnej ochrany detí a sociálnej kurately podľa § 73 ods. 2 a 3 do 31. augusta 2005 vypracujú návrhy priorít a návrhy ich zabezpečenia podľa § 73 ods. 2 písm. e) 9. bodu a 12. bodu a § 73 ods. 3 písm. k) a do 15. októbra vypracujú na základe schválených priorít plány podľa § 73 ods. 2 písm. e) 10. bodu a § 73 ods. 3 písm. l).“ Odsek 15: „Orgán sociálnoprávnej ochrany detí a sociálnej kurately podľa § 73 ods. 1 schváli do 15. septembra 2005 priority podľa § 73 ods. 1 písm. d).“ Odsek 16, posledný: „Ak sa vykonáva ku dňu účinnosti tohto zákona rozhodnutie súdu v detskom domove, ktorý zriadila právnická osoba alebo fyzická osoba, ktorá sa podľa tohto zákona považuje za akreditovaný subjekt, poskytne jej určený orgán sociálnoprávnej ochrany detí a sociálnej kurately finančný príspevok na rok 2006 podľa tohto zákona na základe písomnej žiadosti podanej do 30. septembra 2005.“ Doterajšie odseky 12 a 13 sa označujú ako odseky 17 a 18. Dámy a páni, ešte raz sa ospravedlňujem. Tento návrh nahrádza veľmi dlhý pozmeňujúci návrh, ktorý je obsiahnutý v spoločnej správe. Preto som ho musel celý prečítať, keďže on nahrádza ten pozmeňujúci návrh, ktorý zamietneme. Ďakujem za podporu tohto návrhu aj za vašu trpezlivosť.